CELEX: 62021TN0189
Language: el
Date: 2021-04-10 00:00:00
Title: Υπόθεση T-189/21: Προσφυγή της 10ης Απριλίου 2021 — Aloe Vera of Europe κατά Επιτροπής

31.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 206/39
            
         
      Προσφυγή της 10ης Απριλίου 2021 — Aloe Vera of Europe κατά Επιτροπής
      (Υπόθεση T-189/21)
      (2021/C 206/47)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Aloe Vera of Europe BV (Άμστερνταμ, Κάτω Χώρες) (εκπρόσωπος: B. Van Vooren, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον κανονισμό (ΕΕ) 2021/468 της Επιτροπής· και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν μόνο λόγο ακυρώσεως, κατά τον οποίο η προσβαλλόμενη πράξη παραβιάζει την αρχή της προφύλαξης τόσο επί της ουσίας όσο και από διαδικαστική άποψη.
      
                  1.
               
               
                  Με το πρώτο σκέλος του λόγου ακυρώσεως προβάλλεται ότι ο κανονισμός (ΕΕ) 2021/468 (1) της Επιτροπής παραβιάζει την αρχή της προφύλαξης. Η προσφεύγουσα υποστηρίζει ότι η αρχή της προφύλαξης επιτρέπει την ανάληψη προληπτικής κανονιστικής δράσης μόνον όταν από την επιστημονική αξιολόγηση προκύπτει ότι ένας δυνητικός κίνδυνος υπερβαίνει το επίπεδο που θα ήταν ακόμη αποδεκτό για την κοινωνία. Στην περίπτωση αυτή, με τον προσβαλλόμενο κανονισμό απαγορεύθηκε το ζελέ που προέρχεται από το εσωτερικό των φύλλων της Aloe vera, μολονότι από την επιστημονική αξιολόγηση προέκυψε ότι το προϊόν αυτό δεν ενείχε κανέναν κίνδυνο. Επιπλέον, η προσφεύγουσα υποστηρίζει ότι ο προσβαλλόμενος κανονισμός δεν έχει επιστημονική βάση, αλλά είναι το αποτέλεσμα μιας σειράς αυθαίρετων αποφάσεων.
               
            
                  2.
               
               
                  Με το δεύτερο σκέλος του λόγου ακυρώσεως προβάλλεται ότι με την έκδοση του κανονισμού (ΕΕ) 2021/468 παραβιάστηκε, από διαδικαστική άποψη, η αρχή της προφύλαξης. Η προσφεύγουσα υποστηρίζει ότι η Επιτροπή δεν κινήθηκε εντός του πλαισίου που καθορίζεται στο άρθρο 8 του κανονισμού (ΕΚ) 1925/2006 του Ευρωπαϊκού Κοινοβουλίου και του Συμβουλίου (2), στηρίχθηκε εσφαλμένως στη γραπτή διαδικασία του άρθρου 3, παράγραφος 5, του κανονισμού (ΕΕ) 182/2011 του Ευρωπαϊκού Κοινοβουλίου και του Συμβουλίου (3) και παραβίασε τις αρχές της αναλογικότητας και της απαγόρευσης των διακρίσεων.
               
            
         (1)  Κανονισμός (ΕΕ) 2021/468 της Επιτροπής, της 18ης Μαρτίου 2021, για την τροποποίηση του παραρτήματος ΙΙΙ του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά είδη φυτών που περιέχουν παράγωγα του υδροξυανθρακενίου (ΕΕ 2021, L 96, σ. 6).
      
         (2)  Κανονισμός (ΕΚ) 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (ΕΕ 2006, L 404, σ. 26).
      
         (3)  Κανονισμός (ΕΕ) 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ 2011, L 55, σ. 13).